Резидә Шәрәфиева

**Резидә Шәрәфиева**, Резидә Дамир кызы Шәрәфиева (*[[1966 ел]]ның [[10 гыйнвар]]ы, [[ССРБ]], [[РСФСР]], [[ТАССР]], [[Минзәлә районы]], [[Наратлы Кичү]] ― [[2025 ел]]ның [[19 июль|19 июле]], [[РФ]], [[ТР]], [[Казан]]*) — эстрада җырчысы, Казан шәһәр филармониясе солисты (*[[2001 ел]]дан*), Татарстанның халык артисты (*[[2016 ел|2016]]*). 

## Тәрҗемәи хәле

1966 елның 10 гыйнварында Татарстан АССР Минзәлә районы Наратлы Кичү авылында дүрт балалаы гаиләдә баш бала булып туган. Әтисе Дамир, әнисе Рәйхана. Гаиләдә дүрт бала үсәләр: ике кыз, ике малай. Сеңлесе — Дилбәр, энекәшләре — Илһам, Илдар. Беренче тапкыр 7нче класста укыганда клубта җырлый. Туган авылында сигез классны, «башлангыч сыйныф укытучысы» белгечлеге буенча Минзәлә педагогика укуханәсен тәмамлаган (*[[1985 ел|1985]]*). Бер ел Минзәлә районы Кадрәк урта мәктәбе интернатында тәрбияче булып эшли. Казанда 16нчы санлы һөнәр укуханәсендә ике ел рәссам-бизәүче һөнәре серләренә төшенгәч, бер елдан артык «Хатын-кызлар өчен товарлар» кибетендә эшли, витриналар бизи. Яр Чаллыда «Кыйбла» клубына йөреп,  җырчылар белән таныша. Ринат Гобәйдуллин кул астындагы «Сердәш» ансамблендә җырлый.. Казан белән Чаллы арасында дүрт ел йөреп, Милли мәдәни үзәктә эшли. 2001 елдан бирле Казан шәһәр филармониясендә хезмәт куя. 2003 елда Казан дәүләт мәдәният һәм сәнгать университетының театр факультетын тәмамлаган.
## Вафаты
2025 елның 19 июлендә 59 яшендә каты авырудан соң вафат. Туган ягында ― Минзәлә районының Наратлы Кичү авылында җирләнгән.

## Иҗаты
Резидә Шәрәфиева — бәрхет альт тавышка, якты, үзенчәлекле тышкы кыяфәткә ия, сәхнәдә үз стилен булдырган җырчы. Аның күп кенә сәхнә костюмнары үз эскизлары буенча булдырылган.

Җырчы 2001 елдан 2019 елга  кадәр  17 аудиоальбом һәм 7 видеоклип чыгарган. Репертуарына карата да бик таләпчән. Ринат Гобәйдуллин, Фирзәр Мортазин, Зөфәр Хәйретдинов җырларын, Риваль Хисмәтуллин белән шагыйрә Айгөл Вәлиуллина иҗат иткән җырларны, Айдар Тимербаевның Айдар Минһаҗев сүзләренә язылган җырларын башкара.

2007 елда «Сөю көтә йөрәк» фильмында баш рольне башкара.
⠀
Яр Чаллыда «Хыял» эстрада ансамбле оештырып, 20 ел дәвамында Татарстанның атказанган артисты Равил Галиев белән чыгыш ясый.  
2019-2020 елгы концерт сезонына яшь җырчы Рафаэль Якупов белән «Кем кемне?» исемле концерт программасы әзерләгән.

Башкарган җырлары: «Мәк чәчәге», «Җырлама син», «Ярат кына», «Сөлчәбашым», «Бергә булыйк» (Альфред Якшимбетов), «Сагыш», «Мәхәббәт җыры», «Рәхмәт сиңа»,  «Якынымның туган көне», «Гомер чишмәм», «Тормыш көймәсе», «Әнкәй янына кайттым», «Танго», «Уртак итмәде», «Бер тутырып карадым», «Гомер чишмәм», «Ялгыз йорт», «Тәгәрәп лә китте йомгагым», «Өзмә өметем», «Сиреньнәр», «Синсез», «Көндәшем» һ. б.

## Гаиләсе
Беренче ире (*1991—1998 елларда*) керәшен егете, Чаллыда яши.

Икенче ире Фәнис, эшмәкәр. Кызы Зөләйха (*[[2006 ел|2006]]*).

## Бүләкләре, мактаулы исемнәре
* Бөтенроссия һәм халыкара конкурслар лауреаты
* «Татар җыры» халыкара конкурсы лауреаты.
* 2016 — Татарстанның халык артисты
* 2017 — Болгар радиосы милли премиясе лауреаты
* 2021 — «Фидакарь хезмәт өчен» медале

## Искәрмәләр

## Әдәбият
;Мәкаләләр
# Резидә Шәрәфиева: «Мәхәббәтсез гомер – яшәү түгел ул». «Сөембикә», 2016 ел, гыйнвар.
# *Лилия Йосыпова*. Резидә Шәрәфиева: «Мин – бик юмарт кеше».  «Ирек мәйданы», 2019 ел. 21 ноябрь, 8-9нчы бит.

## Сылтамалар

* Резида Шарафиева. Вконтакте сәхифәсе

## Моны да карагыз

Төркем:Әлифба буенча җырчылар
Төркем:Татар җырчылары
Төркем:Татарстанның халык артистлары
Төркем:Минзәлә педагогия көллиятен тәмамлаучылар
Төркем:Казан дәүләт мәдәният һәм сәнгать университетын тәмамлаучылар
Төркем:Альтлар
Төркем:Шәхесләр:Казан шәһәр филармониясе
Төркем:«Фидакарь хезмәт өчен» медале (Татарстан) белән бүләкләнүчеләр